

Търсят най-обещаващите български стартиращи фирми



Това ще стане по време на двудневния Balkan Venture Forum, който започва днес. Над 40 рискови инвеститори, които управляват над 3 млрд. евро, ще пристигнат в София за тазгодишното издание на Balkan Venture Forum, за да търсят обещаващи български стартъпи. Това ще стане в рамките на тазгодишното издание на Balkan Venture Forum с лекционна програма, посветена на предприемачеството и иновациите, и състезание за стартиращи фирми. Това е най-големия регионален форум за рискови инвестиции, стартиране на бизнес и иновации, който позволява на перспективни стартъпи от Балканския полуостров да се свържат с големи международни дялови инвеститори. Сред чуждестранните участници ще има инвеститори, покриващи цялата стартъп екосистема - от ранно (seed) финансиране до инвеститори във всички последващи фази в развитието на една компания. Организиратор е Balkan Unlimited Bulgaria - дъщерно дружество на международната организация Balkan Unlimited, а съорганизатор е VIBE (Venture Initiative in the Balkan Europe) - регионален акселератор, създаден в подкрепа на стартъп екосистемата на Балканския полуостров. Форумът ще се осъществи в партньорство с Europe Unlimited, която организира водещото паневропейско събитие за рискови инвестиции, както и най-голямата мрежа от инвеститори на Стария континент. Основен партньор в организацията на форума от българска страна е Българският предприемачески и иновационен клъстер (BEIC - The Bulgarian Entrepreneurship and Innovation Cluster), който обединява най-значимите организации в българската стартъп общност. Сред партньорите е още инвестиционният фонд Intel Capital. Balkan Venture Forum ще обедини лекционна програма, включваща няколко тематични панела като мобилни приложения, разработка на видеоигри, биотехнологии и други, със състезание за стартиращи фирми, които ще имат възможност да се представят пред няколко десетки водещи рискови инвеститори от Европа и целия свят. Те ще получат също коучинг от организацията Venture Academy, както и обратна връзка, менторство и съвети как да повишат капацитета на своите проекти и познанието си в сферата на развитието на успешен бизнес. Освен това победителите в Balkan Venture Forum ще се представят на паневропейското състезание за стартъпи в рамките на European Venture Summit 2013. Прозорецът за кандидатстване в състезанието вече е отворен и организаторите отправят покана към всички предприемачи, иновативни стартиращи компании, изобретатели и изследователи, както и екипи да се включат. Сред лекторите на софийския форум ще бъдат Уилям Стивънс, основател на Europe Unlimited, Джулия Танасис, инвестиционен мениджър в netSTART, Джордж Вулгарис, оперативен директор във VisionMobile, Майкъл Голд, управляващ директор в Crimson Capital Corp., Тодор Брешков, управляващ партньор на инвестиционния фонд и акселератор LAUNCHub, Максим Гурвиц, представител на инвестиционния фонд и акселератор Eleven, Стив Кайл, мениджър на MammothDB и др.